ไฟแนนซ์ทูเดย์
การประชุมคณะกรรมการนโยบายการเงิน (กนง.) วันนี้ คงไม่มีอะไรเซอร์ไพรส์ นายแบงก์ต่างคาดว่า กนง.จะคงดอกเบี้ยนโยบายไว้ที่ 2.75% ต่อไปอีก แม้ในช่วงที่ค่าเงินบาทแข็งปึ้ก เมื่อสองสัปดาห์ก่อนจะมองกันว่า กนง.คงทนแรงเสียดทานทางการเมืองไม่ไหว อาจจะต้องตัดสินใจลดดอกเบี้ย
3 เม.ย. 2556

การประชุมคณะกรรมการนโยบายการเงิน (กนง.) วันนี้ คงไม่มีอะไรเซอร์ไพรส์ นายแบงก์ต่างคาดว่า กนง.จะคงดอกเบี้ยนโยบายไว้ที่ 2.75% ต่อไปอีก แม้ในช่วงที่ค่าเงินบาทแข็งปึ้ก เมื่อสองสัปดาห์ก่อนจะมองกันว่า กนง.คงทนแรงเสียดทานทางการเมืองไม่ไหว อาจจะต้องตัดสินใจลดดอกเบี้ย
แต่มาวันนี้ ค่าเงินบาทเริ่มนิ่ง ไม่ได้แข็งค่าพรวดพราดวันละ 50 สตางค์ แรงกดดันน้อยลง แถมตอนนี้กระทรวงการคลังไปตั้งหน้าตั้งตาลุ้นร่าง พ.ร.บ.กู้เงิน 2 ล้านล้านบาท เลยไม่มีเวลามานวดแบงก์ชาติในช่วงนี้ 
...ต่อเนื่องมาจากกฎหมายกู้เงิน งานนี้จะมีเงินแบ่งเค้กมาในกลุ่มธนาคารพาณิชย์ ซึ่งจะรับงานในฐานะที่ปรึกษาทางการเงินและเป็นเจ้าหนี้ร่วมกันปล่อยกู้โครงการขนาดใหญ่ ฟันค่าธรรมเนียมกันเบิกบาน ซึ่งฝ่ายค้านคาดว่าจะมีเงินกระจายมาจ้างที่ปรึกษาไม่ต่ำกว่าแสนล้านบาท ฉะนั้นหุ้นในกลุ่มธนาคารพาณิชย์ ยังกอดคอกันขึ้น เพราะถือเป็นกลุ่มที่ยังลงทุนได้ในช่วงนี้
...ธีระชัย ภูวนาถนรานุบาล อดีต รมว.คลัง ในรัฐบาลยิ่งลักษณ์ 1 เขียนเฟซบุ๊กแสดงความเป็นห่วงเรื่องการลงทุนรถไฟฟ้าความเร็วสูง ถ้าไม่ระมัดระวังและทุ่มลงทุนในระบบรถไฟความเร็วสูงไปตั้งแต่ต้น โครงการลงทุนน่าจะไม่คุ้มทุนและมีโอกาสที่จะกลายเป็นภาระต่องบประมาณในอนาคต โอกาสที่จะชำระหนี้คืนภายใน 50 ปี ก็อาจจะเป็นเพียงแค่ความฝัน ระวังมันจะเลื่อนไปเป็น 100 ปีแทน บางคนอ่านแล้วอาจโมโหจนความดันขึ้น
...ช่วงฤดูประชุมผู้ถือหุ้นเริ่มขึ้นแล้ว ไฮไลต์ประชุมผู้ถือหุ้นของธนาคารกรุงเทพ คือ จะขออนุมัติออกหุ้นกู้อายุ 100 ปี มูลค่าแสนล้านบาท ธนาคารกสิกรไทย จะแจ้งผู้ถือหุ้นเรื่องการปรับเปลี่ยนโครงสร้างการบริหารตั้งกรรมการผู้จัดการคู่ และเปลี่ยนกรรมการธนาคาร ส่วนแบงก์อื่นๆ ไม่มีอะไรน่าตื่นเต้นมากนัก
...รับงานแม่บ้านของแบงก์มาทำเต็มตัว พิสิฐ เสรีวิวัฒนา รอง ผอ.ธนาคารออมสิน ได้รับความไว้วางใจจาก วรวิทย์ ชัยลิมปมนตรี ผอ.ธนาคารออมสิน มอบหมายงานสามัญประจำแบงก์มาให้ทำมากมายก่ายกอง เพราะ ผอ.วรวิทย์ ยังหวาดๆ ที่จะทำงานกับบางคน ใช้คนกลางทำงานสบายใจกว่า